
A szerelem és a szabadság reprezentációja Walt Whitman és Allen Ginsberg költészetében

A Beat Generation a 20. század egyik legjelentősebb mozgalmaként maradt fenn az irodalomtörténetben. A mozgalom résztvevőire jellemző volt a már-már nihilista, lemondó világnézet, azonban a lemondás ellenére is aktívan részt vettek a társadalmi életben. A mozgalom egyik legjelentősebb személye Allen Ginsberg volt, aki költészetével a társadalomban gyökerező diszkriminációra és brutalitásra hívta fel ezrek figyelmét. Ginsbergre óriási hatást gyakorolt Walt Whitman munkássága, illetve az ő gondolatai nagyban befolyásolták a Beat költő nézeteit. Walt Whitman hitt abban, hogy a szeretetnek, illetve a szerelemnek megkötések nélkül, teljes szabadsággal kell léteznie, amely igen impozáns volt a 20. század szörnyűségeit első kézből tapasztaló meleg költőnek. Allen Ginsberg költészetében megfigyelhető, hogy bár nagyon közel álltak hozzá Whitman álmai, mégse tartotta reálisnak azt, hogy ezek a közel jövőben valósággá válhatnak. Ez a gondolat szolgált tézisként a dolgozatom megírásához, amely a két költő közti szoros, ámbár ambivalens kapcsolatot veszi górcső alá, annak érdekében, hogy feltárja Ginsberg eltávolodását a hőn szeretett gondolkodásmódtól. Dolgozatomban nagy hangsúlyt kap továbbá a két költő által teremtett homoerotikus stílus, amelynek használatában hasonlóságaik ellenére is jelentős eltérést mutatnak a költők.



